Na temelju članaka 40. i 41. Zakona o ustanovama („Narodne novine“ br. 76/93, 29/97, 47/99, 35/08, 127/19 i 151/22), članka 20. Zakona o knjižnicama i knjižničnoj djelatnosti („Narodne novine“ br. 17/19, 98/19, 114/22 i 36/24) i članka 16. Statuta Knjižnice i čitaonice Križ od 12. lipnja 2024. godine te Zaključka o raspisivanju javnog natječaja za izbor i imenovanje ravnatelja Knjižnice i čitaonice Križ (KLASA: 612-01/24-01/01 URBROJ: 238-16-03-24-1 od 23. rujna 2024. godine), Općinski načelnik Općine Križ raspisuje

**JAVNI NATJEČAJ**

**za izbor i imenovanje ravnatelja Knjižnice i čitaonice Križ**

**-**1 izvršitelj (m/ž)

Za ravnatelja Knjižnice i čitaonice Križ može se, na temelju predloženog četverogodišnjeg plana rada Knjižnice, imenovati osoba koja ispunjava sljedeće uvjete:

* ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij,
* položen stručni ispit za zvanje knjižničara,
* najmanje pet godina rada u knjižnici,
* odlikuje se stručnim, radnim i organizacijskim sposobnostima,
* protiv koje se ne vodi kazneni postupak što se dokazuje uvjerenjem pribavljenim od nadležnog suda ili sustavom e-Građani koje ne smije biti starije od 15 dana od podnošenja prijave,
* te ispunjava druge uvjete utvrđene odredbama Statuta Knjižnice i čitaonice Križ.

Položen stručni ispit za zvanje knjižničara u smislu ovog uvjeta ima i osoba koja je oslobođena polaganja navedenog stručnog ispita na temelju zakona kojima je uređivana knjižnična djelatnost.

Ravnatelj ne može biti osoba koja prema zakonu kojim se uređuju trgovačka društva ne može biti članom uprave.

Ravnatelj se imenuje na mandat od četiri godine i može biti ponovno imenovan.

Na natječaj se mogu ravnopravno prijaviti osobe oba spola, sukladno članku 13. Zakona o ravnopravnosti spolova („Narodne novine“ br. 82/08 i 69/17), a izrazi koji se koriste u ovom javnom natječaju, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Uz vlastoručno potpisanu PRIJAVU NA JAVNI NATJEČAJ, u kojoj se navode osobni podaci podnositelja prijave: ime i prezime, OIB, adresa prebivališta, kontakt telefon/mobitel i adresa elektroničke pošte te odredbe o pozivanju na pravo prednosti pri zapošljavanju, ukoliko ispunjavaju zakonske uvjete, kandidati su dužni priložiti:

1. Životopis, s detaljnijim opisom dosadašnjeg rada, a naročito stručnih, radnih i organizacijskih sposobnosti,

2. Dokaz o hrvatskom državljanstvu (preslika osobne iskaznice, vojne iskaznice, putovnice ili domovnice ili elektronički zapis iz Knjige državljana),

3. Dokaz o odgovarajućem stupnju obrazovanja (preslik diplome ili potvrde),

4. Dokaz o položenom stručnom ispitu za zvanje knjižničara ili dokaz o oslobađanju od polaganja navedenog stručnog ispita na temelju zakona kojima je uređivana knjižnična djelatnost (preslik potvrde/uvjerenja ministarstva nadležnog za poslove kulture),

5. Dokaz o radu u knjižnici (ugovori o radu, rješenja, potvrde ili drugi dokumenti pravne osobe /poslodavaca/ o vremenu provedenom na radu i vrsti poslova u knjižnici, a koji radni staž je evidentiran u HZMO)

6. Elektronički zapis o podacima evidentiranim u bazi podataka Hrvatskog zavoda za mirovinsko osiguranje ili potvrdu Hrvatskog zavoda za mirovinsko osiguranje o podacima evidentiranim u Hrvatskom zavodu za mirovinsko osiguranje,

7. Uvjerenje pribavljeno od nadležnog suda ili sustavom e-Građani da se protiv osobe ne vodi kazneni postupak, ne starije od 15 dana od podnošenja prijave,

8. Vlastoručno potpisanu izjavu o nepostojanju okolnosti iz članka 239. stavka 2. Zakona o trgovačkim društvima, a u vezi s člankom 39. stavkom 2. Zakona o ustanovama,

9. Vlastoručno potpisanu izjavu o suglasnosti sa svim uvjetima javnog natječaja te korištenjem i obradom osobnih podataka u svrhu provedbe postupka nakon objave natječaja,

10. Prijedlog četverogodišnjeg Plana rada Knjižnice i čitaonice Križ,

11. Dokaze o pravu prednosti pri zapošljavanju sukladno posebnim propisima (ukoliko kandidat ostvaruje to pravo).

Navedeni dokazi prilažu se u izvorniku ili u preslici koja ne mora biti ovjerena, u kojem slučaju će izabrani kandidat po imenovanju predočiti izvornike ili ovjerene preslike dokumenata.

Priložena dokumentacija u preslici ne vraća se kandidatima, dok se izvornici i ovjereni preslici dokumentacije, mogu vratiti na zahtjev kandidata.

Kandidat koji prema posebnim propisima može ostvariti pravo prednosti pri zapošljavanju dužan je u prijavi na javni natječaj pozvati se na to pravo i uz prijavu priložiti svu propisanu dokumentaciju prema posebnom zakonu te ima prednost u odnosu na ostale kandidate samo pod jednakim uvjetima.

Osobe koje ostvaruju pravo prednosti pri zapošljavanju u skladu s člankom 102. Zakona o hrvatskim braniteljima iz Domovinskog rata i članovima njihovih obitelji („Narodne novine“ br. 121/17, 98/19, 84/21 i 156/23), dužne su u prijavi na ovaj javni natječaj pozvati se na to pravo i uz prijavu, osim dokaza o ispunjavanju svih traženih uvjeta, priložiti dokaze propisane člankom 103. stavkom 1. toga Zakona. Poveznica na internetsku stranicu Ministarstva hrvatskih branitelja s popisom dokaza potrebnih za ostvarivanje prava prednosti:

https://branitelji.gov.hr/UserDocsImages//dokumenti/Nikola//popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20ZOHBDR%202021.pdf

Osobe koje ostvaruju pravo prednosti pri zapošljavanju u skladu s člankom 48. Zakona o civilnim stradalnicima iz Domovinskog rata („Narodne novine“ br. 84/21), dužne su u prijavi na ovaj javni natječaj pozvati se na to pravo i uz prijavu, osim dokaza o ispunjavanju svih traženih uvjeta, dostaviti dokaze iz članka 49. stavka 1. Zakona o civilnim stradalnicima iz Domovinskog rata. Poveznica na internetsku stranicu Ministarstva hrvatskih branitelja s popisom dokaza potrebnih za ostvarivanje prava prednosti:

https://branitelji.gov.hr/UserDocsImages//dokumenti/Nikola//popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju%20Zakon%20o%20civilnim%20stradalnicima%20iz%20DR.pdf

Osobe koje se u prijavi na javni natječaj pozivaju na pravo prednosti pri zapošljavanju sukladno članku 48. f Zakona o zaštiti vojnih i civilnih invalida rata („Narodne novine“ br. 33/92, 57/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19) uz prijavu na javni natječaj, dužne su, osim dokaza o ispunjavanju svih traženih uvjeta, priložiti i rješenje odnosno potvrdu iz koje je vidljivo takvo pravo.

Osobe koje se u prijavi na javni natječaj pozivaju na pravo prednosti pri zapošljavanju sukladno članku 9. Zakona o profesionalnoj rehabilitaciji i zapošljavanju osoba s invaliditetom („Narodne novine“ br. 157/13, 152/14, 39/18 i 32/20), uz prijavu na javni natječaj, dužne su, osim dokaza o ispunjavanju svih traženih uvjeta, priložiti i dokaz o utvrđenom statusu osobe s invaliditetom.

Nepotpune i nepravovremene prijave neće se razmatrati.

Urednom prijavom smatra se prijava koja sadrži sve podatke i priloge navedene u javnom natječaju te je dostavljena u roku i na propisan način.

Osoba koja ne podnese pravovremenu i potpunu prijavu neće biti pozvana na dopunu prijave ili ako ne ispunjava formalne uvjete iz ovog natječaja, ne smatra se kandidatom prijavljenim na natječaj, o čemu će biti obaviještena putem elektroničke pošte i na koju obavijest nema pravo podnošenja pravnog lijeka.

Osobe koje ispunjavaju formalne uvjete iz javnog natječaja biti će pozvane na razgovor na koji su se dužne odazvati i o čemu će biti pravovremeno obavještene putem elektroničke pošte. Izostanak sa zakazanog razgovora smatra se odustankom kandidata od prijave na natječaj.

Osobni podaci podnositelja prijave dostupni iz prijave, kao i osobni podaci dostupni iz priloga uz prijavu na javni natječaj, prikupljaju se i obrađuju isključivo za potrebe provedbe javnog natječaja. Prijavom na javni natječaj prijavitelji su izričito suglasni da Knjižnica i čitaonica Križ i Općina Križ, kao voditelji obrade podataka mogu prikupljati, koristiti se i dalje obrađivati podatke u svrhu provođenja javnog natječaja, sukladno odredbama Opće uredbe (EU) 2016/679 o zaštiti osobnih podataka i Zakona o provedbi Opće uredbe o zaštiti podataka („Narodne novine“ br. 42/18).

Prijave na javni natječaj s dokumentima i dokazima o ispunjavanju traženih uvjeta te drugim prilozima, podnose se **u zatvorenoj omotnici** u roku od **15 dana** od dana objave javnog natječaja u Narodnim novinama, na adresu: **OPĆINA KRIŽ, TRG SV. KRIŽA 5, 10314 KRIŽ,** s naznakom: „Natječaj za ravnatelja Knjižnice i čitaonice Križ – ne otvarati“.

Prijave se mogu poslati poštom, preporučenom pošiljkom ili donijeti osobno na urudžbeni zapisnik Općine Križ, Trg Svetog Križa 5, Križ, u propisano radno vrijeme Jedinstvenog upravnog odjela Općine Križ.

Javni natječaj objavljuje se na mrežnim stranicama Knjižnice i čitaonice Križ i u Narodnim novinama.

Općinski načelnik Križ pridržava pravo poništenja ovog javnog natječaja, odnosno pravo ne izvršiti izbor kandidata za imenovanje, ali se u tom slučaju donosi odluka o poništenju natječaja, bez posebnog obrazloženja i bez ikakve odgovornosti prema kandidatima, a ista odluka donosi se i u slučaju da se na javni natječaj ne prijavi niti jedan kandidat. Protiv odluke o poništenju natječaja nije dopušteno podnošenje pravnih lijekova.

Kandidati će biti obaviješteni o rezultatima natječaja u roku od 45 dana od dana isteka roka za podnošenje prijava i to objavom rezultata na internetskim stranicama Općine Križ i Knjižnice i čitaonice Križ, čime se smatra da su svi kandidati obavješteni o rezultatima natječaja.

KLASA: 612-01/24-01/01

URBROJ: 238-16-03-24-3

Križ, 24. rujna 2024.

 OPĆINSKI NAČELNIK OPĆINE KRIŽ:

 Marko Magdić, mag.oec.